Forslag til Rådets direktiv om stikprøvekontrol af trafiksikkerheden af erhvervskøretøjer, som færdes inden for Fællesskabet (98/C 190/09) (EØS-relevant tekst) KOM(1998) 117 endelig udg. - 98/0097(SYN)

(Forelagt af Kommissionen den 19. maj 1998)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 75, stk. 1, litra c) og d),

under henvisning til forslag fra Kommissionen,

under henvisning til udtalelse fra Det Økonomiske og Sociale Udvalg,

i henhold til fremgangsmåden i traktatens artikel 189 C og i samarbejde med Europa-Parlamentet, og

ud fra følgende betragtninger:

(1) Den voksende vejtrafik stiller alle medlemsstater over for trafiksikkerheds- og miljøproblemer af lignende art og alvor;

(2) af hensyn til trafiksikkerhed, miljøbeskyttelse og retfærlig konkurrence bør erhvervskøretøjer kun benyttes, hvis de holdes i en god teknisk stand;

(3) der bør gennemføres stikprøvekontrol uden forskelsbehandling på grundlag af førerens nationalitet eller erhvervskøretøjets registreringsland;

(4) kontrol af erhvervskøretøjers trafiksikkerhed i henhold til Rådets direktiv 96/96/EF af 20. december 1996 om indbyrdes tilnærmelse af medlemsstaternes lovgivning om teknisk kontrol af motorkøretøjer og påhængskøretøjer dertil (1) sikrer, at disse køretøjer kontrolleres af et godkendt organ hvert år;

(5) den foreskrevne tekniske kontrol anses ikke for at være tilstrækkelig til at garantere, at de kontrollerede køretøjer er trafiksikre hele året rundt;

(6) en effektiv håndhævelse ved hjælp af en supplerende målrettet stikprøvekontrol på vejene er en vigtig og omkostningseffektiv foranstaltning til at kontrollere, hvor godt erhvervskøretøjer på vejene vedligeholdes;

(7) målet for den påtænkte handling - indførelse af en ordning med stikprøvevis kontrol af erhvervskøretøjer, som færdes inden for Fællesskabet - kan ikke i tilstrækkelig grad opfyldes af medlemsstaterne; det kan derfor i overensstemmelse med subsidiaritetsprincippet, jf. traktatens artikel 3 B, bedre opfyldes på fællesskabsplan; i overensstemmelse med proportionalitetsprincippet, jf. nævnte artikel, handler Fællesskabet ved dette direktiv kun i det omfang, der er nødvendigt for at nå dette mål;

(8) udvælgelsen til kontrol bør foretages på grundlag af en målrettet, etapelignende fremgangsmåde, der lægger hovedvægten på at udpege de køretøjer, som har den største sandsynlighed for at være dårligt vedligeholdt, og derved forbedrer myndighedernes operative effektivitet og minimerer omkostninger og tidstab for chauffører og vognmænd;

(9) Rådet har i forbindelse med drøftelserne af auto-olie-programmet opfordret Kommissionen til at forelægge forslag, som sikrer den samtidige anvendelse af direktiver om typegodkendelseskrav, brændstofkvalitet og tekniske kontrol;

(10) ved alvorlige og gentagne overtrædelser bør det være muligt at anmode de kompetente myndigheder i den medlemsstat, hvor køretøjet er registreret, eller den pågældende virksomhed er etableret, om at træffe passende foranstaltninger; disse myndigheder bør underrette den medlemsstat, der fremsætter en sådan anmodning, om alle opfølgningsforanstaltninger;

(11) hver medlemsstat bør fastlægge, hvilke sanktioner der skal pålægges i tilfælde af overtrædelse af de bestemmelser, der vedtages med henblik på gennemførelse af dette direktiv -

UDSTEDT FØLGENDE DIREKTIV:

Artikel 1

1. Ved nærværende direktiv fastlægges ordningen for stikprøvekontrol af trafiksikkerheden af erhvervskøretøjer, som færdes inden for Fællesskabet.

2. Direktivet indskrænker ikke medlemsstaternes ret til, under behørig hensyntagen til EF-retten, at kontrollere køretøjer, som ikke er omfattet af direktivet.

Artikel 2

I dette direktiv forstås ved:

a) »erhvervskøretøj«: motorkøretøjer og påhængskøretøjer dertil som anført i kategori 1, 2 og 3 bilag I til direktiv 96/96/EF

b) »stikprøvekontrol«: en uanmeldt og dermed uventet kontrol af et erhvervskøretøj, der færdes på en medlemsstats område, som udføres af myndighederne på vejen eller hvor myndighederne finder passende

c) »teknisk kontrol«: kontrol af køretøjets trafiksikkerhed som fastlagt i bilag I til direktiv 96/96/EF.

Artikel 3

1. Første etape af stikprøvekontrollen består i en visuel inspektion af erhvervskøretøjets tekniske tilstand udført af en erfaren motorsagkyndig, medens det kører forbi på vejen.

2. Hvis der under første etape opstår mistanke om, at erhvervskøretøjet er dårligt vedligeholdt, foretages der under anden etape en overfladisk inspektion af det holdende køretøj, herunder kontrol af køretøjets dokumentation, vedrørende dets tekniske tilstand, navnlig bevis for, at erhvervskøretøjet har gennemgået den forskrevne tekniske kontrol i henhold til artikel 2 i direktiv 96/96/EF eller bevis i henhold til artikel 3, stk. 1, i direktiv 96/96/EF for, at erhvervskøretøjet for nyligt er blevet stikprøvekontrolleret.

3. Hvis dokumentationen ikke giver tilstrækkelig sikkerhed for, at køretøjet er i god teknisk stand, eller hvis den motorsagkyndige stadig har mistanke om, at køretøjet ikke er trafiksikkert, går kontrollen videre til tredje etape i overensstemmelse med bilag II.

Artikel 4

1. Medlemsstaterne organiserer passende og jævnlige stikprøvekontroller, som hvert år dækker et stort og repræsentativt udsnit af erhvervskøretøjer i alle kategorier, der er omfattet af dette direktiv.

2. Stikprøvekontrollen udføres på en tilstrækkelig repræsentativ del af vejnettet, således at kontrollen er effektiv.

3. Stikprøvekontrollen udføres uden forskelsbehandling på grundlag af førerens nationalitet eller erhvervskøretøjets registreringsland.

4. Medlemsstaterne meddeler hvert andet år Kommissionen antallet af kontrollerede erhvervskøretøjer opdelt efter type og registreringsland, samt oplysninger om de konstaterede mangler.

Artikel 5

1. Medlemsstaterne anvender ved udførelsen af stikprøvekontroller i henhold til dette direktiv checklisten i bilag I. En kopi af denne checkliste udfyldt af den kontrollerende myndighed eller en attest med angivelse af resultaterne af den almindelige tekniske kontrol, som foreskrevet i direktiv 96/96/EF, gives til føreren af køretøjet og vises efter anmodning med henblik på at forenkle eller undgå senere stikprøvekontroller inden for en urimelig kort tidsperiode.

2. Hvis den motorsagkyndige mener, at erhvervskøretøjets vedligeholdelsestilstand er så dårlig, at yderligere undersøgelser er berettigede, kan erhvervskøretøjet underkastes kontrol på et godkendt kontrolcenter i overensstemmelse med artikel 2 i direktiv 96/96/EF.

Hvis det ved en stikprøvekontrol konstateres, at et erhvervskøretøj ikke opfylder kravene i bilag II eller ikke godkendes ved en senere teknisk kontrol på et godkendt kontrolcenter i overensstemmelse med artikel 2 i direktiv 96/96/EF, og derfor må anses for at udgøre en alvorlig risiko for personer i køretøjet eller andre trafikanter, kan erhvervskøretøjet pålægges et øjeblikkeligt køreforbud på offentlige veje.

Artikel 6

1. Medlemsstaterne bistår hinanden ved gennemførelsen af dette direktiv.

2. Alvorlige eller gentagne mangler ved køretøjer, som ikke tilhører det pågældende område, rapporteres til de kompetente myndigheder i den medlemsstat, hvor erhvervskøretøjet er registreret eller virksomheden er etableret.

De kompetente myndigheder i den medlemsstat, der har konstateret alvorlige eller gentagne mangler ved køretøjer, som ikke tilhører det pågældende område kan anmode de kompetente myndigheder i den medlemsstat, hvor erhvervskøretøjet er registreret, eller virksomheden er etableret, om at træffe passende foranstaltninger vedrørende lovovertræderen eller lovovertræderne.

Sidstnævnte kompetente myndigheder meddeler de kompetente myndigheder i den medlemsstat, der konstaterede manglerne ved erhvervskørtetøjet, alle foranstaltninger, der træffes vedrørende lovovertræderen eller lovovertræderne.

Artikel 7

Kommissionen vedtager efter proceduren i artikel 8 de ændringer, der er nødvendige for at tilpasse de tekniske krav i bilag II til den tekniske udvikling.

Artikel 8

Kommissionen bistås af udvalget for tilpasning til den tekniske udvikling af direktiver om teknisk kontrol af motorkøretøjer og påhængskøretøjer dertil, herefter benævnt »udvalget«.

Kommissionens repræsentant forelægger udvalget et udkast til de foranstaltninger, der skal træffes. Udvalget afgiver en udtalelse om dette udkast inden for en frist, som formanden kan fastsætte under hensyntagen til det pågældende spørgsmåls hastende karakter, i givet fald ved afstemning.

Udtalelsen optages i mødeprotokollen; derudover har hver medlemsstat ret til at anmode om, at dens holdning indføres i mødeprotokollen.

Kommissionen tager størst muligt hensyn til udvalgets udtalelse. Den underretter udvalget om, hvorledes den har taget hensyn til dets udtalelse.

Artikel 9

Medlemsstaterne fastlægger et sanktionssystem, som skal gælde ved overtrædelse af de forskrifter, de vedtager i medfør af dette direktiv, og træffer de fornødne foranstaltninger til at sikre, at sanktionerne anvendes. De således vedtagne sanktioner skal være effektive og stå i rimeligt forhold til overholdelsen og have en afskrækkende virkning. Medlemsstaterne meddeler Kommissionen de relevante bestemmelser senest på den i artikel 10, stk. 1, første afsnit, anførte dato og meddeler alle efterfølgende ændringer snarest muligt.

Artikel 10

1. Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 31. december 1998. De underretter straks Kommissionen herom.

Når medlemsstaterne vedtager disse love og administrative bestemmelser, skal de indeholde en henvisning til dette direktiv, eller de skal ved offentliggørelsen ledsages af en sådan henvisning. De nærmere regler for denne henvisning fastsættes af medlemsstaterne.

Medlemsstaterne anvender disse love og administrative bestemmelser fra den 1. juli 1999.

2. Medlemsstaterne meddeler Kommissionen teksten til de nationale retsforskrifter, som de udsteder på det område, der er omfattet af dette direktiv.

Artikel 11

Direktivet træder i kraft på tyvendedagen efter offentliggørelsen i De Europæiske Fællesskabers Tidende.

Artikel 12

Dette direktiv er rettet til medlemsstaterne.

(1) EFT L 46 af 17.2.1997, s. 1.

BILAG I

CHECKLISTE

>START GRAFIK>

1. Kontrolsted ..........

2. Dato ..........

3. Tid ..........

4. Køretøjets nationalitetsmærke og registreringsnummer ..........

5. Påhængs-/sættevognens nationalitetsmærke og registreringsnummer ..........

6. Køretøjstype

Lastvogn (mere end 12 t) (1)

Lastvognstog (2)

Leddelt køretøj med platform (3)

Bus (4)

Minibus (5) Let erhvervskøretøj (3,5-12 t) (6)

7. Virksomhed, der udfører transporten/adresse ..........

..........

8. Nationalitet ..........

9. Fører ..........

10. Afsender, adresse, indladningssted ..........

..........

11. Modtager, adresse, aflæsningssted ..........

..........

12. Bruttovægt (erhvervskøretøjer) ..........

13. Årsag til nægtet godkendelse

- bremsesystem og komponenter

- styreapparat

- lamper, lygter og lyssignaler

- hjul/nav/dæk

- udstødningssystem

- røgtæthed (diesel)

- gasformige emissioner (benzin)

Køretøjspecifikationer i overensstemmelse med direktiv 70/156/EØF:

(1) Motorkøretøjer med mindst fire hjul, som anvendes til godstransport, med en totalvægt på mindst 12 ton (klasse N3)

(2) Kombinationer af motorkøretøjer til godstransport, med en totalvægt på mindst 3,5 ton (klasse N2 og N3) med påhængskøretøj (klasse O)

(3) Trækkende køretøj beregnet til at trække en sættevogn

(4) Motorkøretøjer med mindst fire hjul, som anvendes til passagertransport og har mere end 8 siddepladser foruden førerens (klasse M2 og M3)

(5) Motorkøretøjer med mindst fire hjul, som anvendes til passagertransport og har (mere end 5 men) højst 8 siddepladser foruden førerens (klasse M1)

(6) Motorkøretøjer med mindst fire hjul, som anvendes til godstransport, med en totalvægt på mindst 3,5 ton, men højst 12 ton (klasse N2).

14. Andet/bemærkninger

15. Kontrol udført af myndighed/inspektør

16. Kontrolresultat

- godkendt

- godkendt med små mangler

- alvorlige mangler

- køreforbud

Inspektørens underskrift/titel>SLUT GRAFIK>

BILAG II

TEKNISKE KRAV VED STIKPRØVEKONTROL

Erhvervskøretøjer, som defineret i artikel 2, skal holdes i en stand, som myndighederne anser for at være trafiksikker.

Kontrolpunkterne omfatter også punkter, der anses for vigtige for køretøjets sikre og miljøvenlige drift. Foruden enkle funktionskontroller (lygter, lyssignaler, dækkenes tilstand osv.), udføres der særlig kontrol og/eller inspektion af køretøjets bremser og emissioner således:

1. Bremser

Det kræves, at hver enkelt del af bremsesystemet og dets betjeningsanordninger holdes i god og funktionsdygtig stand samt er korrekt justeret.

Køretøjets bremser skal kunne præstere følgende tre bremsefunktioner:

a) På motorkøretøjer og påhængskøretøjer og sættevogne dertil skal der være en driftsbremse, som kan standse køretøjet på en sikker, hurtig og virksom måde under alle lastningsforhold og uanset vejens stigning eller fald.

b) På motorkøretøjer og påhængskøretøjer og sættevogne dertil skal der være en parkeringsbremse, som kan holde køretøjet stationært under alle lastningsforhold og uanset vejens stigning eller fald, idet de virksomme bremsekomponenter fastholdes i bremsestilling ad rent mekanisk vej.

c) På motorkøretøjer skal der være en sekundær (nød-) bremse, som kan standse køretøjet under alle lastningsforhold inden for en rimelig afstand, hvis driftsbremsen svigter.

Hvis der opstår tvivl om et køretøjs vedligeholdelsestilstand, kan kontrolmyndigherne kontrollere køretøjets bremsevirkning i henhold til enkelte eller alle bestemmelser i punkt I i bilag II til direktiv 96/96/EF.

2. Udstødning

2.1. Emissioner fra udstødningssystemet

2.1.1. Motorkøretøjer, der er udstyret med motor med styret tænding (benzinmotor)

a) Hvis udstødningen ikke kontrolleres af et avanceret emissionskontrolsystem, såsom en trevejskatalysator med lambdasonde:

1. Visuel inspektion af udstødningssystemet med henblik på en kontrol af, at der ikke findes nogen utætheder.

2. Visuel inspektion af emissionskontrolsystemet, hvis et sådant forefindes, med henblik på en kontrol af, at det nødvendige udstyr forefindes.

Når motoren under hensyntagen til fabrikantens anvisninger er blevet driftsvarm, måles udstødningens indhold af kulilte (CO) med motoren i tomgangshastighed (ubelastet).

Udstødningsgassens maksimalt tilladte CO-indhold skal svare til det, der er angivet af motorkøretøjsproducenten. Hvis oplysningerne herom ikke foreligger, eller hvis medlemsstaternes kompetente myndigheder beslutter ikke at anvende disse oplysninger som referenceværdi, må udstødningens indhold af CO ikke overstige følgende:

- for køretøjer, der er registreret eller taget i brug første gang mellem den dato, hvor medlemsstaterne krævede, at køretøjerne skulle være i overensstemmelse med direktiv 70/220/EØF (1), og den 1. oktober 1986: CO - 4,5 volumenprocent

- for køretøjer, der er registreret eller taget i brug første gang efter den 1. oktober 1986: CO - 3,5 volumenprocent.

b) Hvis udstødningen kontrolleres af et avanceret emissionskontrolsystem såsom en trevejskatalysator med lambdasonde:

1. Visuel inspektion af udstødningssystemet med henblik på kontrol af, at der ikke findes nogen utætheder, og at alle dele er komplette.

2. Visuel inspektion af emissionskontrolsystemet med henblik på konstatering af, at det nødvendige udstyr forefindes.

3. Bestemmelse af effektiviteten af køretøjets emissionskontrolsystem ved måling af lambdaværdien og CO-indholdet af udstødningsgassen i overensstemmelse med punkt 4 eller i overensstemmelse med de af fabrikanten valgte og godkendte fremgangsmåder på tidspunktet for typegodkendelsen. Motoren bør forinden gøres driftsvarm i henhold til motorkøretøjsfabrikantens anvisninger for hver enkelt kontrol.

4. Emissioner fra udstødningsrøret - grænseværdier.

- Måling ved tomgangshastighed:

Udstødningsgassens maksimalt tilladte CO-indhold svarer til det, der er angivet af motorkøretøjsfabrikanten. Hvis disse oplysninger ikke foreligger, må det maksimalt tilladte CO-indhold ikke overstige 0,5 volumenprocent.

- Måling ved et højere tomgangsomdrejningstal med ubelastet motor, idet motorens omdrejningstal mindst skal være 2 000 min-1.

CO indhold; må ikke overstige 0,3 volumenprocent.

Lambda: 1 ± 0,03 eller i overensstemmelse med fabrikantens anvisninger.

2.1.2. Motorkøretøjer, der er udstyret med kompressionstændingsmotor (dieselmotor)

Måling af udstødningsgassens røgtæthed ved et højere omdrejningstal, (ubelastet, dvs. motoren accelereres fra tomgangsomdrejningstallet op til det højeste regulerede omdrejningstal). Røgtæthedsniveauet må ikke overstige det niveau, der er angivet på skiltet i overensstemmelse med direktiv 72/306/EØF (2). Hvis disse oplysninger ikke foreligger, eller hvis medlemsstaternes kontrolmyndigheder beslutter sig til ikke at anvende denne referenceværdi, må følgende grænseværdier for den maksimale absorptionskoefficient ikke overskrides:

- indsugningsdieselmotorer: 2,5 m-1,

- turboladede dieselmotorer: 3,0 m-1

eller tilsvarende værdier, hvis der anvendes en anden form for udstyr end det, der anvendes ved EF-typegodkendelsen.

Køretøjer, der er registreret eller taget i brug første gang inden 1. januar 1980, er fritaget for at opfylde disse krav.

2.1.3. Kontroludstyr

Kontrollen med motorkøretøjers emissioner kræver anvendelse af kontroludstyr, der gør det muligt at foretage en nøjagtig kontrol af, om køretøjerne overholder de foreskrevne eller af fabrikanten angivne grænseværdier.

2.2. Hvis det forefindes, kontrol af funktionen af det indbyggende diagnosticeringssystem (OBD) til overvågning af emissioner.

(1) Rådets direktiv 70/220/EØF af 20. marts 1970 om tilnærmelse af medlemsstaternes lovgivning om foranstaltninger mod luftforurening forårsaget af udstødningsgas fra køretøjsmotorer med styret tænding (EFT L 76 af 9.3.1970, s. 1) og berigtigelse (EFT L 81 af 11.4.1970, s. 15).

(2) Rådets direktiv 72/306/EØF af 2. august 1972 om tilnærmelse af medlemsstaternes lovgivning om foranstaltninger mod emissionen af forurenende stoffer fra dieselmotorer til fremdrift af køretøjer (EFT L 190 af 20.8.1972, s. 1).